钦定古今图书集成/理学汇编/学行典/第132卷 > 徐三重庸斋日记 > 《持敬斋铭》前人
## 钦定古今图书集成/理学汇编/学行典/第132卷 > 徐三重庸斋日记 > 《持敬斋铭》前人

龙虎山人张君留本，四十五代天师澹然之从子也。尝辟一室，为藏修之所，扁曰：“持敬。” 大理少卿李公既为记，留本又属予为之铭。予嘉其有志于圣贤之学也，取吾儒之说铭之曰：

“灵台孔微，曰理之郛，持之有要，曰德之舆，其功伊何，
主一无适，无怠无荒，有严有翼。　窅兮暗室，若帝之
临。坦兮康衢，若渊之深。端尔之仪，定尔之志，俨乎若
思，肃乎若祭，　心之流荡，譬彼逝川，敬以为防，湛乎
澄渊，心之放逸，譬彼奔骥，敬以为靮，骎乎按辔。　朝
焉栗栗，夕焉兢兢，五官弗扰，百度惟贞。从事于斯，永
矢弗渝。”匪仙之流，伊圣之徒。嗟尔君子，毋兹怠逸。我
铭尔心，非铭尔室。